Die eenvoudige Heidelberger – hou daaraan vas | Ons enigste Troos
Die eenvoudige Heidelberger – hou daaraan vas
‘n Nederlandse teoloog (G Oorthuyz – ‘n aanhanger van HF Kohlbrugge) het ‘n boek oor die Heidelbergse Kategismus geskryf. Die titel daarvan is: Die ewige jeug van Heidelberg.
Hierdie titel is tereg en veelseggend, want die Heidelbergse Kategismus bly inderdaad altyd jonk en nuut en vars en ter sake.
Waarom sal dit so wees? Die antwoord is eenvoudig:
Die Kategismus bly altyd nuut – omdat die Skrif, God se ewige en altyd nuwe Woord, in hierdie eenvoudige Kategismus spreek.
Die Kategismus bly altyd nuut – want dit verheerlik Christus. Vraag en antwoord 1 laat ons sien wat God in Christus gedoen het en nog doen en soos ‘n goue draad loop dit deur tot aan die einde van Sondag 52. So word die Vader ten hoogste geëer en die Heilige Gees doen niks liewer as om Christus te verkondig nie.
Die Kategismus bly altyd nuut – want dit doen wat Paulus ons leer: Ek het my voorgeneem om niks anders onder julle te weet nie as Jesus Christus, en Hom as gekruisigde (2 Korintiërs 2:2).
Die Woord van Christus oor Christus – wie daaraan vashou, hy sal in sy bediening altyd jonk en nuut en vars en ter sake bly.
Daarom het HF Kohlbrugge ook op sy sterfbed vir sy gemeente en vir die jongmense in sy gemeente gesê: Die Heidelberger, die eenvoudige Heidelberger, hou daaraan vas, my kinders.
This entry was posted on Februarie 13, 2012, in Heidelbergse Kategismus. Bookmark the permalink.	Lewer kommentaar
← Preek Sondag 16:43
Preek Sondag 17 →